Il-Pulizija fakkret li dan hua żmien diffiċli għall-familja tal-vittma u t-tixrid tar-ritratti u l-filmati mhux qed jagħmel ġid Il-Pulizija qed tappella lill-pubbliku biex jirrispetta l-privatezza tal-Kuntistabbli Simon Schembri u l-familja tiegħu. Fi stqarrija, il-Pulizija fakkret lill-pubbliku li dan hu żmien diffiċli mmens għall-familja tal-kuntistabbli u t-tixrid ta' informazzjoni sensittiva, filmati u ritratti tal-inċident qed jagħmlu ħafna aktar ħsara. Temmet tappella li għaddejja investigazzjoni sensittiva dwar dan il-każ li jinsab ukoll quddiem il-Qorti u għalhekk ikun għaqli li wieħed iżomm pass lura u jikkopera mal-Pulizija. Il-Kuntistabbli Schembri għadu fil-periklu li jitlef ħajtu wara li ttajjar minn żagħżugħ ta' 17-il sena meta waqqfu biex jitolbu d-dokumenti tas-sewqan. Mixja b'solidarjetà Intant, nhar is-Sibt li ġej filgħodu, se tkun organizzata mixja b'solidarjetà lejn il-membri tal-korp tal-Pulizija. Din qed tkun organizzata mill- Police Officers Union , il- Malta Police Association u l- Malta Association of Retired Police Officers. Il-mixja se tibda minn Pjazza San Ġorġ u tispiċċa quddiem il-Parlament.